Hansie Cronjé se nemesis gepantser vir staatskapers
Hulle weet wie hulle is en moet maar lig slaap. Batohi was die destydse krieketheld Hansie Cronjé se nemesis in die wedstrydknoeiery-sage. Sy lyk vasbeslote om dieselfde rol te vervul in die geval van dié wat Suid-Afrika tot by die randjie van die afgrond van staatskaping en korrupsie gedryf het.
Ramaphosa verdien 'n pluimpie vir die aanstellingsproses, wat algeheel bo verdenking was. 'n Paneel van kundiges buite die ANC het die NDOV-kortlys saamgestel. Ingevolge die Grondwet was hy binne sy regte om ongeag dié proses steeds sy eie kandidaat te kies. Met die Bosasa-wolk wat oor sy kop hang, kon die versoeking groot gewees het om iemand in sy eie binnekring aan te wys.
Die boublokke van 'n stewige fondament vir die Ramaphosa-era word stadig maar seker geplaas. Plek-plek beur 'n sterk ligstraal van die "nuwe daeraad" deur die donker wolke wat die laaste paar jaar om Suid-Afrika saamgepak het.